એક હાડોહાડ થર્ડક્લાસ ફિલ્મમાં હોય તેવા તમામ ચવાયેલા ટ્રેક અહીં ઠૂંસવામાં આવ્યા છે. એ જોતાં ગલગલિયાં કરાવતી ફિલ્મ પણ કેવી ન બનાવવી જોઇએ એ માટે આ ‘કુછ કુછ લોચા હૈ’ પાઠ્યપુસ્તક જેવી ફિલ્મ છે. આ લિસ્ટ જોઇને કહો કે આમાંથી કયો ટ્રેક તમને નવો લાગે છેઃ એક ગુજરાતી પરિવાર છે જે ગ્રોસરી સ્ટોર ચલાવે છે. એ લોકો સવાર-સાંજ ખમણ-ઢોકળાં-હાંડવો-ફાફડા ખાય છે. પત્ની રોજ સવારે ગરબા ગાય છે. પતિ પોતાની પત્નીને ડફોળ સમજે છે અને બધા જ પુરુષોને મન સ્ત્રીમાત્ર સેક્સને પાત્ર એવું જ સમીકરણ વસેલું છે. સની લિયોની ફિલ્મ સ્ટાર છે અને આડકતરી રીતે આપણને ભાષણ આપતી ફરે છે કે હું પડદા પર જે કંઈ કરું છું એ બધું મારા પ્રોફેશનના ભાગરૂપે છે, બાકી હું કંઈ એવી છોકરી નથી. પરંતુ જેવી તક મળે છે કે સની પોતાનાં કપડાં જાણે અંદર માંકડ ચટકા ભરતા હોય એમ કાઢી નાખે છે. સાંભળીએ તો હસવું આવવાને બદલે ચીડ ચડે એવા ડબલ મીનિંગ જોક્સ આવે છે. એક ગે પાત્ર આવે છે, જેના ચેનચાળા જોઇને એક ઊંધા હાથની અડબોથ ઝીંકવાનું મન થાય. એક નકલી બાપની સામે બબ્બે હાજર થઈ જાય છે વગેરે વગેરે. આ બધા ટ્રેક્સ એટલા ચવાઈ ગયા છે કે એને ચ્યુઇંગમ સાથે સરખાવીએ તો ચ્યુઇંગમ પણ બદનક્ષીનો દાવો ઠોકી દે.